Document ID: /fineweb-2-swissfilter-quality_10-filterrobots/filtered/02038.jsonl.gz/1413

Hubert Tomaschett dal comité d'organisaziun quinta gia l'emprima emna cun 2'000 fin 3'000 annunzias. La raschun da s'inscriver baud per la Festa da tir chantunala è ch’ils tiradurs pon lura segir anc eleger sin tgenin dals 14 stans ch'els vulan sajettar.
Resultats direct en il center da la festa
Che tut ils resultats dals 14 stans vegnan tramess simultan en il center da contabilitad a Rueun è in novum da la Festa da tir chantunala. La secunda ch'ina tiradura ni in tiradur sajetta, vegn il resultat era registrà a Rueun. Ils responsabels dal comité d'organisaziun han uschia adina la survista betg mo dals resultats, ma era en tge stans ch'i vegn anc sajettà e nua ch'i dat anc schibas libras.
Il tir chantunal cumenza ils 15 da zercladur 2018 e dura fin l'emprim da fanadur. Ils organisaturs quintan cun 6'000 fin 8'000 tiraduras e tiradurs durant questas duas emnas.
Il center da l'organisaziun da la Festa da tir chantunala è a Rueun en l'anteriur deposit da militar. Sajettà per la medaglia creada da l'artist Rudolf Mirer vegn davent da Flem fin a Sedrun, e da Versomi fin a Val S. Pieder.
RR novitads 12:00+